wickkiey/tamil-wikipedia-chunked huggingface dataset:
# யூதித்து (நூல்)

## உள்ளடக்கமும் செய்தியும்

செலூக்கியர் ஆட்சியின்போது யூதர்கள் அனுபவித்த துயரத்தின் வரலாற்றையும், மக்கபேயர் வழியாகக் கடவுள் அவர்களுக்கு அளித்த முழுவிடுதலையையும் பின்னணியாகக் கொண்ட இந்நூல் ஒரு புதினம்.  
இது கி.மு. இரண்டாம் நூற்றாண்டின் இறுதியில் அல்லது முதல் நூற்றாண்டின் இடைப்பகுதியில் இயற்றப்பட்டிருக்கலாம்.  
யூதித்து நூலின் ஆசிரியர் யார் என்பது தெளிவாகத் தெரியவில்ல. ஆனால், அவர் பாலசுத்தீனாவில் பரிசேயரின் வழிமரபில் தோன்றிய ஒரு யூதர் என்பதில் ஐயமில்லை. இந்நூல் எபிரேய மொழியில் எழுதப்பட்டிருக்க வேண்டும்; மூல நூல் கிடைக்காமையால், செப்துவசிந்தா (Septuaginta) என்று அழைக்கப்படும் அதன் கிரேக்க மொழிபெயர்ப்பே இன்று நமக்கு மூலபாடமாக இருந்து வருகிறது.  
ஒருவர் கடவுள் மீது பற்றுறுதி கொண்டு செயல்பட்டால், எத்துணை வலிமைபடைத்த உலக ஆற்றல்களையும் வென்றுவிடலாம் என்பது இந்நூலின் மையக் கருத்தாகும். இக்கருத்தை யூதர்கள், என்றும் தங்கள் நினைவில் நிறுத்தும் பொருட்டு, கோவில் அர்ப்பணிப்பின் ஆண்டு விழாவின்போது இந்நூல் பொதுவில் படிக்கப்பட்டது.
# யூதித்து (நூல்)

## ஆணாதிக்க எதிர்ப்புப் புனைவு

ஆணாக்கம் நிலவிய இசுரயேல் சமூகத்தினர் யூதித்து கதையை ஏற்றுக்கொண்டது வியப்பைத் தரலாம். சமுதாயத்தில் தாழ்நிலைக்கு ஒதுக்கப்பட்ட பெண், அதுவும் ஒரு கைம்பெண், அன்று தலைவர்களாகக் கருதப்பட்ட ஆண்களின் ஆட்சிக்குச் சவால் விடுத்தார். அவர்கள் கோழைத்தனமாக நடந்துகொண்டதற்காக அவர்களைக் கடிந்துகொண்டார். ஆனால் அவரிடம் நாட்டுப்பற்று இருந்தது; கடவுள் நம்பிக்கையும் மிகுந்திருந்தது. எனவே யூதித்து யூத வரலாற்றிலும் உணர்வுநிலையிலும் ஒரு சிறப்பிடம் வகிக்கின்றார்.  
கிறித்தவர்கள் யூதித்து என்னும் பெண்மணி மரியாவுக்கு ஒரு முன்னறிவிப்பு என்று கருதுகின்றனர். யூதித்தின் நற்பண்புகளையும் அழகையும் அறிவையும் வியந்து, மக்கள் பாடிய வாழ்த்துப் பாடல் மரியாவுக்குப் பொருந்துவதாகக் கிறித்தவம் விளக்குகிறது:  
"நீரே எருசலேமின் மேன்மை;  
நீரே இசுரயேலின் பெரும் மாட்சி;  
நம் இனத்தாரின் உயர் பெருமை நீரே!  
இவற்றையெல்லாம் உம் கையாலேயே ஆற்றியிருக்கிறீர்;  
இசுரயேலுக்கு நன்மைகள் செய்திருக்கிறீர்.  
இவை குறித்துக் கடவுள் மகிழ்ச்சி அடைந்துள்ளார்.  
எல்லாம் வல்ல ஆண்டவர் எக்காலத்துக்கும்  
உமக்கு ஆசி வழங்குவாராக!"
# யூதித்து (நூல்)

## சில பகுதிகள்

**யூதித்து 7:19-22**  
உள்ளம் தளர்ந்துபோன இசுரயேலர் தங்கள் கடவுளாகிய ஆண்டவரை நோக்கிக் கதறினர்;  
ஏனெனில், அவர்களைச் சூழ்ந்துகொண்ட பகைவர்களிடமிருந்து தப்பிக்க வழியே இல்லை.  
காலாட்படை, தேர்ப்படை, குதிரைப்படை அடங்கிய அசீரியரின் படைத்திரள் முழுவதும்  
முப்பத்துநான்கு நாள் இசுரயேலரைச் சூழ்ந்துகொள்ள, பெத்தூலியாவில் வாழ்ந்தவர்கள்  
அனைவருடைய தண்ணீர்க் கலன்களும் வெறுமையாயின. நீர்த்தொட்டிகள் வறண்டுகொண்டிருந்தன.  
ஒரு நாளாவது தண்ணீர் கிடைக்கவில்லை; அவர்களுக்குக் குடிநீர் அளவோடுதான் கொடுக்கப்பட்டது.  
அவர்களின் குழந்தைகள் சோர்வுற்றார்கள்; பெண்களும் இளைஞர்களும் தாகத்தால் மயக்கமடைந்து  
நகரின் தெருக்களிலும் வாயில்களிலும் விழுந்து கிடந்தார்கள். ஏனெனில் அவர்களிடம் வலுவே இல்லை."  
**யூதித்து 16:1-9**  
"யூதித்து பாடிய பாடல்:  
என் கடவுளுக்கு முரசு கொட்டுங்கள்;  
ஆண்டவருக்கு மேள தாளங்களோடு  
பண் இசையுங்கள்...  
அசீரியன் வடக்கு மலைகளிலிருந்து வந்தான்;  
எண்ணற்ற படைவீரர்களுடன் வந்தான்.  
அவர்களது பெருந்திரள் ஓடைகளைத் தடுத்து நிறுத்தியது.  
அவர்களுடைய குதிரைப்படை மலைகளெங்கும் பரவியிருந்தது...  
எல்லாம் வல்ல ஆண்டவரோ ஒரு பெண்ணின் கையால் அவர்களை முறியடித்தார்.  
வலிமைவாய்ந்த அவனை இளைஞர் வெட்டி வீழ்த்தவில்லை;  
அரக்கர்கள் அடித்து நொறுக்கவில்லை;  
உயரமான இராட்சதர்கள் தாக்கவில்லை;  
ஆனால் மெராரியின் மகள் யூதித்து  
தம் முக அழகால் அவனை ஆற்றல் இழக்கச் செய்தார்...  
அவரது அழகு அவனது உள்ளத்தைக் கொள்ளை கொண்டது.  
அவரது வாள் அவனது கழுத்தைத் துண்டித்தது..."
# யூதித்து (நூல்)

## உட்பிரிவுகள்

| பொருளடக்கம் | நூல் அதிகாரங்கள் மற்றும் வசன வரிசை | 1995 திருவிவிலியப் பதிப்பில் பக்க வரிசை |  |
| --- | --- | --- | --- |
| 1. யூதர்களுக்கு நேரிட்ட பேரிடர் | 1:1 – 7:32 | 25 – 34 |  |
| 2. யூதித்து வழியாகக் கிடைத்த வெற்றி | 8:1 – 16:25 | 34 – 48 | } |
# கட்டிடக்கலை வரைபடம்

**கட்டிடக்கலை வரைபடம்** என்பது, கட்டிடத் திட்டம் ஒன்றுக்காகக் கட்டிடக்கலைஞர்களால் வரையப்படும் தொழில்நுட்ப வரைபடம் ஆகும். கட்டிடக்கலை வரைபடங்கள் பல வகைகளாக உள்ளதுடன் அவை பல்வேறு நோக்கங்களுக்காகவும் வரையப்படுகின்றன. இவற்றுள் பின்வரும் நோக்கங்களும் அடங்கும்:  
1. வடிவமைப்பு எண்ணக்கரு ஒன்றைக் கட்டிடத் திட்டத்துக்கான முன்மொழிவாக வளர்த்துஎடுத்தல்.
1. கட்டிடத் திட்டம் பற்றிக் கட்டிடத்தைக் கட்டுவிக்க இருப்பவருக்கு விளங்கவைத்தல்.
1. கட்டிட ஒப்பந்தகாரருக்கு அதனைக் கட்டுவதற்குத் தேவையான விபரங்களை வழங்குதல்.
1. கட்டி முடிந்த கட்டிடங்கள் பற்றிய விபரங்களைக் கொண்ட ஒரு ஆவணமாக அமைதல்.  
இவை தவிர மேலும் பல பயன்களும் கட்டிடக்கலை வரைபடங்களுக்கு உண்டு. ஏற்கெனவே இருக்கும் கட்டிடங்களை ஆவணப்படுத்துவதற்கும் அக்கட்டிடங்களை அளந்து கட்டிடக்கலை வரைபடங்களை வரைவது உண்டு.  
கட்டிட வரைபடங்கள் இதற்காக உள்ள வழக்குகளுக்கு (convention) அமைவாகவே வரையப்படுகின்றன. இவ்வழக்குகள், வரைபடத் தாள் அளவுகள், வரைபடங்களில் அளவுகளைக் குறிக்கப் பயன்படுத்தும் அலகுகள், அளவுத்திட்டங்கள், குறியீடுகள், போன்றவற்றை உள்ளடக்குகின்றன. பழைய காலத்தில் வரைபடங்கள் தாள்களில் மையினால் வரையப்பட்டன. வரைபடங்களுக்கு கூடுதல் பிரதிகள் தேவைப்படின் மீண்டும் கைகளால் வரைய வேண்டும். 20 ஆம் நூற்றாண்டுத் தொடக்கத்தில் "படியெடு தாள்" (tracing) எனப்படும் ஒருவகை ஒளிகசியும் தாள் அறிமுகமான பின்னர் வரை படங்கள் படியெடு தாள்களில் வரையப்பட்டன. இவ்வகையான தாளில் வரையப்பட்ட வரைபடங்களில் இருந்து வேண்டிய அளவு எண்ணிக்கையில் படிகளை எடுப்பதற்கான வழிமுறைகளும் உருவாக்கப்பட்டன. கணினித் தொழில்நுட்பத்தின் வளர்ச்சியினால் கட்டிடக்கலை வரைபடங்களை உருவாக்குவதிலும் பாரிய மாற்றங்கள் ஏற்பட்டுள்ளன. இன்று வரைபடங்களைக் கைகளினால் வரையும் முறை ஏறத்தாழ முற்றாகவே மறைந்துவிட்டது எனலாம்.
# கட்டிடக்கலை வரைபடம்

## வரைபட வகைகள்

இரு பரிமாணத் தாளில் ஒரு கட்டிடத்தின் படத்தை முழுமையாக வரைந்து தேவையான அதன் விபரங்கள் எல்லாவற்றையும் கொடுத்துவிட முடியாது. இதனால், வெவ்வேறு வகையான விபரங்களைக் கொடுப்பதற்குப் பொருத்தமான வெவ்வேறு வகை வரைபடங்கள் வரையப்படுகின்றன.  
- மனை அமைவுப்படம்
- தளக் கிடைப்படம்
- நிலைப்படம்
- வெட்டுப்படம்
- விபரப்படம்
- இயலுறு தோற்றப் படம்  
என்பவை இவற்றுள் முக்கியமானவை.
# கட்டிடக்கலை வரைபடம்

## வரைபட வகைகள்

### மனை அமைவுப்படம்

மனை அமைவுப்படம் (site layout plan) என்பது, கட்டிடத்துக்குரிய மனை (site) முழுவதையும் காட்டும் வரைபடம் ஆகும். மனை மட்டுமன்றி, மனையை அணுகுவதற்குரிய சாலைகள் போன்றவற்றையும் இவ்வரைபடத்தில் காட்டுவதுண்டு. மனையின் வாயில், அதற்குள் ஏற்கெனவே இருக்கும் கட்டிடங்கள், புதிதாகக் கட்டவுள்ள கட்டிடங்கள், மதில்கள், மரங்கள், அணுகுவழிகள் போன்ற பல வகையான அம்சங்கள் இவ்வரை படத்தில் காட்டப்படும். திசைகளையும் இப்படம் குறித்துக் காட்டும். மனை அமைவுப் படத்தின் முக்கியமான நோக்கம் கட்டிடங்கள், எல்லைகள், சாலைகள், அணுகுவழிகள் போன்றவை தம்முள் ஒன்றுடன் ஒன்று கொண்டுள்ள அமைவுத் தொடர்புகளைக் காட்டுவதும் முழுமையாக அவற்றின் நோக்குதிசைகளை (orientation) அறிய உதவுவதும் ஆகும்.  
கட்டிடத் திட்டத்தின் விபரமான வடிவமைப்புக்கள் தொடங்குமுன் மனை அமைவுப்படம் வரைந்து பல்வேறு அம்சங்களின் அமைவிடங்களை இறுதியாக்குவது வழக்கம். மனை அமைவுப்படம் வரையும்போது, கட்டிடங்கள் சாலையில் இருந்து எவ்வளவு தூரத்தில் அமையவேண்டும், மனையின் எல்லைக்கும் கட்டிடங்களுக்கும் இடையிலான மிகக்குறைந்த தூரம், போன்ற சட்ட விதிகள் தொடர்பான அம்சங்கள் கவனத்தில் கொள்ளப்படும். இவை தவிர, வெய்யில், வெளிக் காட்சிகள், இரைச்சல் போன்றவற்றையும் கவனத்தில் கொண்டு கட்டிடங்களின் நோக்குதிசைகள் முடிவு செய்யப்படும்.
# கட்டிடக்கலை வரைபடம்

## வரைபட வகைகள்

### தளக் கிடைப்படம்

தளக் கிடைப்படம் கட்டிடக்கலை வரைபடங்களில் மிகவும் அடிப்படையானதும் மிக முக்கியமானதுமான வரைப்படம். இது கட்டிடத்தைக் கிடைத்தளத்தில் வெட்டி மேலிருந்து பார்ப்பது போன்றது. பொதுவாக இவ்வெட்டுத் தளம் சாளரத்தின் கீழ் சட்டத்துக்குச் சற்று மேல் இருக்குமாறு வெட்டப்படும். ஒன்றுக்கு மேற்பட்ட மாடிகளைக் கொண்ட கட்டிடங்களில் ஒவ்வொரு மாடிக்கும் ஒவ்வொரு தளக் கிடைப்படம் வரையப்படும். இவை, நிலத்தளக் கிடைப்படம், முதல் தளப் படம், இரண்டாம் தளப் படம், .... எனப் பெயரிடப்படுவது வழக்கம். கூரையை மேலிருந்து பார்த்து வரையும் படம் கூரைக் கிடைப்படம் எனப்படும். தளக் கிடைப்படத்தில் இருந்து கட்டிடத்தில் உள்ள அறைகள், நடைவழிகள், படிக்கட்டுகள், முற்றங்கள் போன்றவற்றினதும் மற்றும் பல கட்டிடக் கூறுகளினதும் அமைவிடங்கள், அளவுகள் போன்றவை தொடர்பான தகவல்களை அறிந்துகொள்ள முடியும். அத்துடன், பல்வேறு அறைகளுக்கு இடையிலான தொடர்புகளையும் தளக் கிடைப்படங்களில் இருந்து தெளிவாக அறிந்து கொள்ள முடியும். கதவுகள், சாளரங்கள் போன்றவற்றின் அமைவிடங்களும் தளக் கிடைப்படங்களில் காட்டப்படுவது வழக்கம். தளக் கிடைப்படங்களில் அறைகளின் பெயர்கள் உட்படப் பல்வேறு குறிப்புக்களும் இருப்பது உண்டு. பெரிய கட்டிடங்களுக்கான தளக் கிடைப்படங்களை எல்லா விபரங்களையும் தெளிவாகக் காட்டக்கூடிய வகையில் ஒரே தாளில் வரைய முடியாமல் இருக்கக்கூடும். அவ்வாறான வேளைகளில், கட்டிடத்தைப் பல பகுதிகளாகப் பிரித்துத் தனித்தனியான தளக் கிடைப்படங்களை வரைவது உண்டு.  
கட்டிடக்கலைத் தளக் கிடைப்படங்கள் வேறு பல வரைபடங்களுக்கும் அடிப்படையாக அமைகின்றன. எடுத்துக்காட்டாகத் தள முடிப்புக் கிடைப்படங்கள், உட்கூரைக் கிடைப்படங்கள் போன்ற கட்டிடக்கலை வரைபடங்களும்; நீர் வழங்கல் முறைமை, மின் வழங்கல் முறைமை போன்றவற்றைக் காட்டும் பிற துறைசார் வரைபடங்களைத் தளக் கிடைப்படங்களை அடிப்படையாகக் கொண்டே வரைகின்றனர்.
# கட்டிடக்கலை வரைபடம்

## வரைபட வகைகள்

### நிலைப்படம்

நிலைப்படம் என்பது கட்டிடமொன்றின் நிலைக்குத்துப் பகுதிகளைக் காட்டுவதற்காக வரையப்படும் வரைபடம் ஆகும். சிறப்பாகக் கட்டிடங்களின் வெளிப்புற முகப்புத் தோற்றங்களை நிலைப்படங்கள் மூலம் காட்டுவர். உள்ளக அலங்காரத் தேவைகளுக்காக கட்டிடங்களின் உட்புறச் சுவர் நிலைப்படங்களும் வரையப்படுவது உண்டு. செவ்வகம் போன்ற எளிமையான கிடைத்தள வடிவங்களைக் கொண்ட கட்டிடங்களின் முகப்புத் தோற்றங்களை முற்றாக விவரிப்பதற்கு நான்கு நிலைப்படங்கள் போதுமானவை. ஆனால், சிக்கலான கிடைத்தள வடிவங்களைக் கொண்ட கட்டிடங்களுக்குக் கூடுதலாகப் பல நிலைப்படங்கள் தேவைப்படக்கூடும். நிலைப்படங்களுக்குப் பெயரிடுவதில் பல முறைகள் பின்பற்றப்படுகின்றன. முகப்புக்கள் நோக்கும் திசையைக் கொண்டு அவற்றைக் காட்டும் நிலைப்படங்களுக்குப் பெயரிடுவது ஒரு முறை. இதன்படி வடக்கு நிலைப்படம், கிழக்கு நிலைப்படம் போன்றவாறு பெயர்கள் வழங்கப்படுகின்றன. எளிமையான குறைவான நிலப்படங்கள் தேவைப்படும் கட்டிடங்களுக்கு இது பொருத்தமாக இருக்கும். ஆனால், சிக்கலான கட்டிடங்களைப் பொறுத்தவரை இம்முறை இலகுவானதல்ல. இவ்வாறான வேளைகளில், நிலைப்படம்-1, நிலைப்படம்-2 என எண்களைப் பயன்படுத்திப் பெயர்கள் வழங்கப்படுகின்றன. இம்முறையைப் பயன்படுத்தும்போது, எண்கள் குறிக்கும் முகப்புக்கள் எவை என்பதைக் கிடைப்படங்களில் குறித்துக் காட்டவேண்டும்.  
கட்டிட முகப்புக்களின் வடிவங்களைக் காட்டுவதும்; கதவுகள், சாளரங்கள், அழகூட்டல் கூறுகள் மற்றும் பிற அம்சங்களின் அமைவிடங்களைக் காட்டுவதும்; அவை ஒன்றோடொன்று கொண்டுள்ள தொடர்புகளைக் காட்டுவதுமே நிலைப்படங்கள் வரையப்படுவதன் நோக்கம் ஆகும். எனினும், நிலைப்படங்களில் அளவுகள் காட்டப்படுவது இல்லை. இதனால், மேற்சொன்ன கூறுகளின் அளவுகளையோ, அவற்றின் அமைவிடங்களையோ துல்லியமாக நிலைப்படங்களிலிருந்து பெற முடியாது. கட்டிடங்களின் உயரங்களையும் ஓரளவுக்கு அறிந்துகொள்ள நிலைப்படங்கள் உதவக்கூடும் ஆயினும், துல்லியமான அளவுகள் வெட்டுப் படங்களிலேயே கொடுக்கப்படுவது வழக்கம்.
# கட்டிடக்கலை வரைபடம்

## வரைபட வகைகள்

### வெட்டுப்படம்

வெட்டுப்படம் என்பது கட்டிடங்களை நிலைக்குத்தாக வெட்டினால் எப்படித் தோன்றுமோ அவ்வாறு வரையப்படும் படங்கள் ஆகும். இவ்வரைபடங்கள் நிலம், நிலத்தளம், மேற்தளங்கள், கூரை, சுவர்கள், வளைகள், கதவுகள், சாளரங்கள் போன்ற கூறுகளை அவற்றின் வெட்டுமுகங்களாகக் காட்டுவதால், அவை தொடர்பான விவரங்களைக் கொடுப்பதற்கு வெட்டுப்படங்கள் மிகவும் உகந்தவை. இவற்றை மட்டுமன்றி, அறைகளூடாக வெட்டும்போது அவற்றின் உட்பகுதிகளையும் நிலைப்படங்களாக வெட்டுப்படங்களில் காட்ட முடிகிறது. கட்டிடங்களின் பல்வேறு கிடை, நிலக்குத்துக் கூறுகளின் அமைவிடங்கள், அவற்றுக்கிடையேயான தொடர்புகள் போன்றவை குறித்த அடைப்படையான நிலக்குத்து அளவீடுகள் வெட்டுப்படங்களிலேயே கொடுக்கப்படுகின்றன. எடுத்துக்காட்டாக, நிலமட்டத்திலிருந்து தரைத்தளத்தின் உயரம், ஒவ்வொரு தளத்துக்கும் இடைப்பட்ட தூரங்கள், காங்கிறீற்றுத் தளங்களின் தடிப்பு, சுவர்களின் உயரங்கள், சாளரங்களின் கீழ்ப்படியின் உயரம் போன்ற தகவல்கள் வெட்டுப்படங்களில் தரப்படுகின்றன. தவிர, கட்டிடப்பொருட்கள் உட்படக் கட்டிடக்கூறுகளின் விபரங்களும் குறிப்புக்களாக வெட்டுப்படங்களில் இடம் பெறுவதுண்டு.  
வெட்டுப்படங்கள் எண்கள் அல்லது எழுத்துக்களைக் கொண்டு பெயரிடப்படுகின்றன. இவை வெட்டுப்படம் 1-1, வெட்டுப்படம் 2-2 என்றவாறு அல்லது வெட்டுப்படம் AA, வெட்டுப்படம் BB என்று அமையும். தளக் கிடைப்படங்களில் வெட்டும் தளத்தின் இடத்தைக் கோடுகளினால் குறித்துப் பெயரிட்டிருப்பர்.
# யவனர்

## தமிழ்நாட்டில் யவனர்கள்

தமிழகத்திற்குக் கடல் வழியே மரக்கலங்களில் வந்து வாணிகம் செய்த கிரேக்கரையும், பிற்பாடு ரோமானியரையும் **யவனர்** என்று சங்கநூல்கள் குறிப்பிடுகின்றன. சங்ககால ரோம கிரேக்க தமிழக தொடர்பை உறுதிப்படுத்தும் வண்ணம் ரோம நாணயங்களும் கிரேக்க நாணயங்களும் பல தமிழகத்தில் கிடைத்துள்ளன.
# யவனர்

## தமிழ்நாட்டில் யவனர்கள்

### மிலேச்சர்

கடல் வாணிகத்தின்போது மரக்கலங்களில் கப்பல் தலைவனுக்குப் பாதுகாவலராக வந்த யவனர் மிலேச்சர் எனப்பட்டனர். இவர்களில் சிலர் தமிழ் அரசர்களுக்கு மெய்காப்பாளராகவும் தங்கிவிட்டனர். இவர்கள் ஊமையர்.
# யவனர்

## வணிகம்

### மிளகு

யவனர் மரக்கலங்களில் வந்தனர். சேரநாட்டு முசிறித் துறைமுகத்தில் அவற்றை நிறுத்தினர். முசிறித் துறைமுகம் பெரியாறு கடலில் கலக்குமிடத்தில் இருந்தது. பெரியாறு அக்காலத்தில் கப்பல் செல்லும் அளவுக்கு அகன்றும் ஆழமாகவும் இருந்தது. அதன் ஆற்று நுரை கலங்கக் கலம் செலுத்திக்கொண்டு உள்நாட்டுப் பகுதிக்குச் சென்றனர். தாம் கொண்டுவந்த பொன்னைப் பண்டமாற்றாகக் கொடுத்துவிட்டுக் 'கறி' என்னும் மிளகை மூட்டை மூட்டையாக வாங்கிக்கொண்டு சென்றனர்.
# யவனர்

## வணிகம்

### மதுக் கிண்ணம்

இலவந்திகைப் பள்ளித் துஞ்சிய நன்மாறன் என்னும் பாண்டிய மன்னன் யவனர் அன்பளிப்பாகத் தந்த பொன்னால் செய்யப்பட்டதும், அதிக வேலைப்பாடுகள் கொண்டதுமான கிண்ணத்தில் மகளிர் தேறல் கள்ளை ஊற்றித் தர உண்டு மகிழ்ந்தான் என்று கூறப்படுகிறது. எனவே யவனர் விற்பனை செய்த பொருள்களில் தங்கத்தாலான மதுக் கிண்ணமும் ஒன்று எனத் தெரியவருகிறது.
# யவனர்

## வணிகம்

### ஓதிம விளக்கு

அன்னத்தைத் தலையிலே கொண்ட ஓதிம விளக்கு யவனர் விற்பனை செய்த பொருள்களில் ஒன்று.
# யவனர்

## வணிகம்

### பாவை விளக்கு

பாவை விளக்கு அரண்மனைக்கு ஒளி ஊட்டிய விளக்குகளில் ஒன்று இதுவும் யவனர் விற்பனை செய்த விளக்குகளில் ஒன்று எனலாம். இதனை 'யவனர் இயற்றிய வினைமாண் பாவை' என்று நக்கீரர் குறிப்பிடுகிறார். பாவை ஒருத்தி அகல்விளக்கைக் கையில் ஏந்தி நிற்பது போலவும், அந்த அகல் விளக்கில் ஐந்து திரிகள் போட்டு எரியவிட்டனர் என்றும், அது பாண்டிநாட்டு அரண்மனைப் பள்ளியறையில் எரிந்துகொண்டிருந்தது என்றும் நக்கீரர் குறிப்பிடுகிறார்.
# யவனர்

## புலிப்படை

யவனர் மெய்ப்பை என்று சொல்லப்பட்ட சட்டை அணிந்திருந்தனர். ஆடைகளைச் செறித்து இறுக்கமாகக் கட்டியிருந்தனர். அதன் மேல் மத்திகை என்னும் அரைக்கச்சை அணிந்திருந்தனர். அவர்கள் வலிமை மிக்க யாக்கையைப் பெற்றிருந்தனர். அவர்களின் தோற்றம் பிறருக்கு அச்சம் தருவதாக அமைந்திருந்தது. அவர்கள் வன்கண் என்னும் முரட்டுக் குணம் உடையவர்களாக விளங்கினர். அரசனது பாசறையில் இவர்களுக்கும் தனி இடம் இருந்தது. அரசனுக்கு இவர்கள் புலிப்படை நடத்தி உதவிவந்தனர். பாசறையில் இவர்கள் புலியைச் சங்கிலித் தொடரால் பிணித்திருந்தனர்.
# யவனர்

## யவனர் பிணிக்கப்படல்

இமயவரம்பன் நெடுஞ்சேரலாதன் என்னும் சேர வேந்தன் தனக்கு நன்மை தராத வன்சொல் பேசிய யவனரைப் போரிட்டு வென்று அவர்களைக் கைது செய்து கொண்டுவந்து தன் நாட்டுச் சிறையில் அடைத்திருக்கிறான்.
# இந்தியக் கடற்படை அறிவியல் தொழில்நுட்பவியல் ஆய்வகம்

**இந்தியக் கடற்படை அறிவியல் தொழில்நுட்பவியல் ஆய்வகம்** (Naval Science and Technological Laboratory)) பாதுகாப்பு ஆராய்ச்சி மற்றும் வளர்ச்சி அமைப்பின் (டி. ஆர். டீ. ஓ) கீழ் செயல்படும் ஒரு ஆய்வகமாகும். இந்த ஆய்வகம் ஆந்திரப் பிரதேச மாநிலத்தில் விசாகப் பட்டினத்தில் அமைந்துள்ளது. இந்தியாவின் பாதுகாப்புத் தேவைகளைக் கணக்கில் கொண்டு இந்த ஆராய்ச்சி ஆய்வகம் இந்தியக் கப்பற்படையின் தேவைகளுக்கு ஏற்றவாறு ஆராய்ச்சிகளை மேற்கொண்டு, தண்ணீருக்கு அடியில் இருந்து செயல்படும் ஆயுதங்களையும் இது போன்ற இதர போர்க்கருவிகளையும் தயாரித்து, அதன் தரத்திற்கு உத்தரவாதமளிப்பதுடன், நீர்மூழ்கிக் கப்பல்கள் போன்ற வாகனங்களுக்குத் தேவையான ஆயுதங்களை வழங்கி வருகிறது. **இந்தியக் அறிவியல் தொழில்நுட்பவியல் ஆய்வகம்** பாதுகாப்பு ஆராய்ச்சி மற்றும் வளர்ச்சி அமைப்பின் கீழ் அமைந்துள்ள கப்பற்படை ஆராய்ச்சி மேம்பாட்டு இயக்குநரகத்தின் கீழ் செயல்படுகிறது. தற்பொழுது இதன் இயக்குநராக டாக்டர் ஜே. புஜங்க ராவ் செயல்படுகிறார்.
# இந்தியக் கடற்படை அறிவியல் தொழில்நுட்பவியல் ஆய்வகம்

### வரலாறு

1960 ஆம் ஆண்டில், ஆகஸ்ட் 20 அன்று இந்தியக் கப்பற்படையின் தேவைகளைக் கருத்தில் கொண்டு, இந்தியக் இந்தியக் கடற்படை அறிவியல் தொழில்நுட்பவியல் ஆய்வகம் நிறுவப்பெற்றது. இந்த ஆய்வகம் இந்தியக் கடற்படைக்குத் தேவையான நீர்மூழ்கிக் கப்பலில் இருந்து இயக்கும் கருவிகளையும் ஆயுதங்களையும் தயாரித்து வழங்கி வருகிறது. இது போன்ற தொழில் நுட்பங்களில் இந்தியா தன்னிறைவு அடைவதற்கு ஏதுவாக இந்த ஆய்வகம் செயல்பட்டு வருகிறது.
# இந்தியக் கடற்படை அறிவியல் தொழில்நுட்பவியல் ஆய்வகம்

### ஆராய்ச்சி

நீர்மூழ்கிக் கப்பல்களில் இருந்து இயக்கவல்ல ஆயுதங்களையும் கருவிகளையும் வடிவமைப்பது, அதை மேம்படுத்தி பரிசோதனைகள் செய்வது, அதன் செயல்பாட்டை மதிப்பிடுவது, பிறகு அது போன்ற கருவிகளை தயாரித்து வழங்குவது ஆகியவற்றை இந்த ஆய்வகம் மேற்கொண்டு வருகிறது. மேலும் இந்த ஆயுதங்களை செயல்படுத்துவதுடன் அவற்றை கட்டுப்பாட்டுக்குள் வைப்பதற்கும் தேவையான தொழில் நுட்பங்களை மேம்படுத்துவதும் இதன் கடமையாகும். நீர்மூழ்கிக் குண்டுகள் (torpedoes), மிதிவெடிகள் (mines), தூண்டில் பொறிகள் (decoys), இலக்குகளைப் பாதுகாத்தல் (targets), போலி உருவாக்கிகள் (simulators), ஆகியவற்றுடன் தீயணைப்பு முறைமை (Fire Control Systems), ஏவுகணைகளை ஏவுதல் (weapon launchers) ஆகிய செயல்பாடுகளை உறுதி செய்து கொள்ள வேண்டும்.  
தண்ணீருக்குள் மூழ்கி இருக்கும் நடைமேடைகளையும் (platforms), அவற்றின் மேற்பரப்பின் தரத்தையும் அடிக்கடி உறுதி செய்து கொள்ள வேண்டும். அவை பாழடைந்து இருந்தால், அவற்றை பழுது பார்த்து சரி செய்ய வேண்டும். புதிய பொருட்களை பயன்படுத்தும் பொழுது அதை வடிவமைப்பதும், அதன் தாங்கும் ஆற்றலை அடிக்கடி பரிசோதனை மூலம் உறுதி செய்வதும் அவர்களுடைய கடமையாகும். காலத்திர்கேற்ற புதிய போர் முறை யுக்திகள், புதிய வடிவமைப்புடன் கூடிய நிலைத்து நிற்கக் கூடிய நடைமேடை மற்றும் இதர பாகங்களை அறிமுகப் படுத்த வேண்டும். மறைவிடத்தில் இருந்து தாக்குதல், மறைமுகத் தாக்குதல் ஆகிய முறைகளுக்கு ஏற்றவாறு வடிவமைத்து அவற்றின் நம்பகத் தன்மையை அடிக்கடி பரிசோதனை செய்து உறுதிப் படுத்த வேண்டும். இதற்கு வழிவகுக்கும் புதிய முறைகள், பொருட்கள் ஆகியவற்றை பயன்படுத்தி திறமையாக ஏவுகணைகளை செலுத்துதல், குண்டுகளை எறிதல் ஆகியவற்றிற்கான எளிதான வழிமுறைகளை வகுத்து அதற்கான பயிர்ச்சிகளையும் வழங்க வேண்டும்.
# இந்தியக் கடற்படை அறிவியல் தொழில்நுட்பவியல் ஆய்வகம்

### ஐ எசு ஒ 9001:2000 ஆய்வகம்

இந்தியக் கடற்படை அறிவியல் தொழில்நுட்பவியல் ஆய்வகம் ஐ ஏசு ஒ 9001:2000 தர நிர்ணயம் கொண்ட ஆய்வகம் ஆகும். இந்த ஆய்வகத்தில் மிகவும் நவீனமான ஆய்வுகள் புரிவதற்கான இயந்திரங்களும், சோதனைக் கருவிகளும் உள்ளன.
# வலையப்பட்டி (நாமக்கல்)

**வலையப்பட்டி** என்பது நாமக்கல் மாவட்டம் நாமக்கல் வட்டம், மோகனூர் ஒன்றியத்திற்கு உட்பட்ட சிற்றூராகும்.
# வலையப்பட்டி (நாமக்கல்)

## அமைவிடம்

நாமக்கல்லில் இருந்து திருச்சி செல்லும் சாலையில் பதின்மூன்றாவது கல் தொலைவில் இவ்வூர் உள்ளது.
# வலையப்பட்டி (நாமக்கல்)

## பெயர்க் காரணம்

பட்டி என்பது ஊர்ப்பெயர்ப் பொதுக்கூறு ஆகும். வலையர் என்னும் மீனவர் சாதிப் பெயர் சிறப்புக்கூறாக உள்ளது. தற்போது இங்கு முத்துராஜா என்னும் வலையர் சாதியினர் வசிக்கின்றனர். சிலர் 'வளையப்பட்டி' என்றும் எழுதுகின்றனர். வளைந்து செல்லும் பாதைகளைக் கொண்டிருந்த காரணத்தால் இப்பெயர் வந்திருக்கலாம் எனவும் வளையல்காரர் என்னும் பிரிவினர் வசித்த காரணத்தால் இப்பெயர் உருவாகி இருக்கலாம் எனவும் பலவிதமான கருத்துக்கள் தெரிவிக்கப்படுகின்றன.
# வலையப்பட்டி (நாமக்கல்)

## சமூகம்

முத்துராஜா, ரெட்டியார், பள்ளர், மாவிலர் ஆகிய சாதியினர் மிகுதியாகவும் சோழிய வெள்ளாளர், கொங்கு வேளாளர், குறும்பக் கவுண்டர், செட்டியார், பிராமணர் முதலிய சாதியினர் குறைவான எண்ணிக்கையிலும் இவ்வூரில் வசிக்கின்றனர்.
# வலையப்பட்டி (நாமக்கல்)

## கல்வி

ஊராட்சி ஒன்றியத் தொடக்கப்பள்ளியும் அரசு மேல்நிலைப்பள்ளியும் இங்கு உள்ளன. கலைமகள் நர்சரிப் பள்ளி என்னும் தனியார் பள்ளி ஒன்றும் செயல்பட்டு வருகிறது.
# வலையப்பட்டி (நாமக்கல்)

## வங்கிகள்

சேலம் மத்தியக் கூட்டுறவு வங்கி, கரூர் வைஸ்யா வங்கி ஆகியவை இயங்குகின்றன.
# வலையப்பட்டி (நாமக்கல்)

## நீர்நிலைகள்

கரைபோட்டான் ஆறு என்னும் ஆறு இவ்வூர் வழியாக ஓடுகிறது. தாய்மார் குட்டை என்னும் குட்டை ஒன்றும் உள்ளது.
# வலையப்பட்டி (நாமக்கல்)

## வணிகம்

ஞாயிற்றுக்கிழமை கூடும் இவ்வூர்ச் சந்தை மிகவும் சிறப்பானது. வெங்காய வணிகம் இச்சந்தையின் விற்பனையில் முக்கிய இடம் பெறுகிறது. வாரந்தோறும் சனிக்கிழமை மூன்று மணி நேரம் நடைபெறும் நாட்டுக்கோழிச் சந்தையும் குறிப்பிடத்தக்கது. இப்பகுதியின் முக்கியத் தொழில் உழவு. வெங்காய சாகுபடி மிகுதி.
# வலையப்பட்டி (நாமக்கல்)

## சமயம்

இங்குள்ள குன்னிமரக் கருப்பனார் கோயில் மிகவும் புகழ்பெற்றது. இக்கோயிலுக்குக் குதிரை நேர்ந்துவிடல் முக்கியமான வேண்டுதலாகும். அவ்வாறு நேர்ந்துவிட்ட குதிரைகளை ஊருக்குள் பரவலாகக் காணலாம். மாரியம்மன், செல்லாயி, பகவதி அம்மன் ஆகிய பெண் தெய்வக் கோயில்களும் இங்குள்ளன. சற்றே பழமையான பெருமாள் கோயில் ஒன்றும் உள்ளது.
# வலையப்பட்டி (நாமக்கல்)

## பிற

தவில் வாசிப்பில் புகழ்பெற்ற வித்வான் 'வலையப்பட்டி சுப்பிரமணியம்' இவ்வூரைச் சேர்ந்தவர் அல்லர். திருச்சி மாவட்டத்தில் உள்ள வலையப்பட்டியைச் சேர்ந்தவர். வலையப்பட்டி என்னும் பெயரில் தமிழகத்தில் பல ஊர்கள் உள்ளன.
# குவளைக்கண்ணன்

**குவளைக்கண்ணன்** (1964): நவீனத் தமிழ்க் கவிஞர்களுள் ஒருவர். சேலத்தைச் சேர்ந்தவர். இவரது இயற்பெயர் ரவிக்குமார் என்பதாகும். கவிதை, கவிதை குறித்த கட்டுரைகள், மொழிபெயர்ப்பு ஆகியவற்றில் ஆர்வமுடையவர். காலச்சுவடு, தீராநதி, மையம், மழை, உலகத்தமிழ்.காம் ஆகிய இதழ்களில் இவரது கவிதைகள் வெளியாகி உள்ளன.
# குவளைக்கண்ணன்

### கவிதைத் தொகுப்புகள்

1. மாயாபஜார் 1993
1. பிள்ளை விளையாட்டு 2005
1. கண்ணுக்குத் தெரியாததன் காதலன் 2012  
மொழிபெயர்ப்புகள்  
ஜரதுஷ்டிரா இவ்வாறு கூறினான் - நீட்ஷே ( ரவி)
குற்றப் பரம்பரை - திலிப் டிசௌஸா ( ரவி)
க - ராபர்டோ கலாஸ்ஸோ (ஆனந்த், ரவி)
எங்கே அந்தப் பாடல்கள் - ஆஃப்ரிக்கப் பெண் கவிதைகள்  
கட்டுரைத் தொகுப்பு  
அழகிய சென்னை பழகிய சென்னை
# தோட்டி விலங்கு

**தோட்டி வேலை செய்துண்ணும் விலங்குகள்** என்பது ஒரு அங்கி சூழல் தொடர்பு ஆகும். இவ்விலங்குகள் தம் போசணையை மேற்கொள்ளுவதன் ஊடாக சுற்றாடலையும் சுத்திகரிக்கின்றன. தோட்டிவிலங்குகள் தம் உணவு வழக்கத்தில் ஊனுண்ணியாக அல்லது தாவர உண்ணியாக இருந்தாலும் அவை தம் வாழிடத்திலுள்ள இறந்த மற்றும் சேதமுறும் பதார்த்தங்களை உணவாகக் கொள்ளுகின்றன.  
எ.கா
- காகம்
- பன்றி
- கோழி
# எஸ்தர் (நூல்)

**எஸ்தர்** (Esther) என்பது கிறித்தவ மற்றும் யூதர்களின் திருநூலாகிய திருவிவிலியத்தில் (பழைய ஏற்பாடு) இடம்பெறுகின்ற ஒரு நூல் ஆகும்.  
இந்நூலில் வருகின்ற கதைத் தலைவியின் பெயர் எஸ்தர். அவருடைய இயற்பெயர் *அதசா* (Hadassah). எபிரேய மொழியில் எஸ்தர் பெயர் אֶסְתֵּר (Esther) என்றும், கிரேக்கத்தில் Εσθήρ (Esther) என்றும் இலத்தீனில் Esther என்றும் வழங்குகிறது. அவருடைய இயற்பெயர் *அதசா* (Hadassah). எஸ்தர் (எபிரேயம்: אֶסְתֵּר) எழில்மிகு தோற்றமும் வடிவழகும் கொண்ட இளம் யூதப் பெண் (எஸ் 2:7). அவரை மையமாகக் கொண்டு அமைந்துள்ள இந்நூலில் இடம்பெற்றுள்ள நிகழ்ச்சிகள் பாரசீகப் பேரரசர் அகஸ்வேரின் குளிர்கால அரண்மனையில் நடைபெற்றவை. கடவுளை வெளிப்படைத்தன்மையுடன் குறிப்பிடாத ஈப்ரு திருவிவிலியம் இதுவாகும்.  
யூதப் பெண்ணாகிய எஸ்தர் தம் மக்கள்பால் பேரன்பு கொண்டிருந்தார். அம்மக்களை அழிக்க எதிரிகள் திட்டமிட்டபோது எஸ்தர் மிகுந்த துணிவுடன் செயல்பட்டதை இந்நூல் விளக்குகிறது.  
*பூரிம்* என்ற யூதப் பெருவிழாவின் பொருளும் அதன் பின்னணியும் இந்நூலில் எடுத்துக் கூறப்படுகின்றன.  
எஸ்தர் நூலில் வரலாற்று நிகழ்வுகள் பல குறிப்பிடப்பட்டாலும், அதை ஒரு வரலாற்றுப் புதினம் என்று கொள்வதே பொருத்தம் என்பது விவிலிய அறிஞர் கருத்து.  
எபிரேய பாடத்தில் உள்ள பகுதிகள் 10 அதிகாரங்களுடன்:
1. அரசி வஸ்தி மன்னர் அகஸ்வோரை அவமதித்தல்
1. எஸ்தர் அரசி ஆதல்
1. யூதரை அழிக்க ஆமானின் திட்டம்
1. அரசி எஸ்தரின் உதவியை மொர்தக்காய் நாடல்
1. மன்னரையும் ஆமானையும் எஸ்தர் விருந்துக்கு அழைத்தல்
1. மொர்தக்காய்க்கு மன்னர் உயர்வு அளித்தல்
1. ஆமான் கொல்லப்படல்
1. தம்மைக் காத்துக் கொள்ளும்படி எஸ்தர் யூதரைத் தூண்டல்
1. யூதர் தம் எதிரிகளை அழித்தல்
1. நிறையுரை
# எஸ்தர் (நூல்)

## எபிரேய வடிவத்திற்கும் கிரேக்க வடிவத்திற்கும் இடையிலான ஒற்றுமை வேற்றுமைகள்

**எஸ்தர் (கி) / எஸ்தர் (கிரேக்கம்)** (*Esther*) என்னும் நூல் பழைய ஏற்பாட்டுப் பகுதியாகிய இணைத் திருமுறைத் தொகுப்பைச் சேர்ந்த நூல்களுள் ஒன்றாகும். இந்நூல் கத்தோலிக்க திருச்சபையாலும் மரபுவழாத் திருச்சபையாலும் பிற விவிலிய நூல்களைப் போன்று இறைஏவுதலால் எழுதப்பட்டதாக ஏற்கப்பட்டுள்ளது.  
எபிரேய மொழியில் அமைந்த எஸ்தர் நூலே மூல பாடம் என்று அறிஞர் கருதுகின்றனர். கிரேக்க பாடம் இருவேறு வடிவங்களில் உள்ளது. கிரேக்க பாடம் எபிரேய பாடத்தின் மொழிபெயர்ப்பாக இருந்தாலும், எழுத்துக்கு எழுத்து என்று மொழிபெயர்ப்பு இல்லை. மேலும், கிரேக்க பாடம் 6 பெரும் பகுதிகளை அதிகமாகக் கொண்டுள்ளது. கி.பி. நான்காம் நூற்றாண்டில் செய்யப்பட்ட இலத்தீன் மொழிபெயர்ப்பில் கிரேக்க இணைப்புகள் எஸ்தர் நூலின் இறுதியில் சேர்க்கப்பட்டன.  
இக்காலத்தில், கிரேக்க இணைப்புகள் தொடக்கத்தில் இருந்ததுபோல ஆங்காங்கே சேர்க்கப்படுவது வழக்கம்.  
இவ்வாறு கிரேக்க எஸ்தர் நூலில் சில பகுதிகள் அதிகமாகச் சேர்க்கப்பட்டதால், எபிரேய மொழி எஸ்தர் நூலில் இருக்கும் மொத்தம் 167 வசனங்கள் கிரேக்க மொழி எஸ்தர் நூலில் 270 வசனங்களாக விரிந்தன.  
கிரேக்க பாடத்தில் சேர்க்கப்பட்ட பகுதிகள் இவை:  
1. முதல் அதிகாரம்: 1a - 1r: மொர்தக்காயின் கனவு; மன்னருக்கு எதிரான சூழ்ச்சி வெளிப்படுதல்.
1. மூன்றாம் அதிகாரம்: 13a - 13g : யூதர்களைக் கொன்றொழிப்பதற்கான அரசாணையின் பாடம் (மூல பாடம் கிரேக்கமாக இருக்கலாம்).
1. நான்காம் அதிகாரம்: 17a - 17z : மொர்தக்காயின் மன்றாட்டு; எஸ்தரின் மன்றாட்டு.
1. ஐந்தாம் அதிகாரம்: 1 - 2b : எஸ்தர் மன்னரிடம் சென்று வேண்டுகோள் விடுத்தல்.
1. எட்டாம் அதிகாரம்: 12a - 12x : யூதர்களுக்குச் சலுகைகள் வழங்கும் அரசாணை (மூல பாடம் கிரேக்கமாக இருக்கலாம்).
1. பத்தாம் அதிகாரம்: 3a - 3b : தாம் கண்ட கனவு நிறைவேறியது குறித்து மொர்தக்காய் விளக்குகிறார்.  
இவ்வாறு சேர்க்கப்பட்ட பகுதிகளில் கடவுளின் பெயர் குறைந்தது ஐம்பது முறையாவது வருகிறது. எபிரேய மூல பாடத்தில் கடவுள் பெயர் நேரடியாக ஓரிடத்திலும் வரவில்லை. எனவே, கிரேக்க சேர்க்கைகள் எபிரேய பாடத்தையே பொதுவாகப் பின்பற்றினாலும், கதையின் பின்னணியை ஓரளவு மாற்றியமைக்கிறது. அதாவது, எஸ்தர் என்னும் பெண்மணி கடவுளின் கருவியாக இருந்து, கடவுளின் துணையோடு தன் இன மக்களை அழிவிலிருந்து காப்பாற்றுகிறார் என்னும் செய்தி கிரேக்க பாடத்தில் தெளிவாக வெளிப்படுகிறது.
# எஸ்தர் (நூல்)

## நூல் வழங்கும் செய்தி

பாரசீகர்களின் ஆட்சியில் (கி.மு. 538-333) யூதர்கள் ஓரளவு உரிமையுடன் வாழ்ந்து, சில சலுகைகள் பெற்றிருந்தார்கள். இதைப் பின்னணியாகக் கொண்டு இயற்றப்பட்டதே **எஸ்தர்** என்னும் நூல்.  
இது எபிரேய மொழியில் கி.மு. ஐந்தாம் நூற்றாண்டில் எழுதப்பட்டிருக்கலாம். சிறு சிறு நீக்கங்கள், சுருக்கங்களைத் தவிர, இதன் கிரேக்க பாடம் ஆறு பெரும் இணைப்புகளைக் கொண்டுள்ளது. மேலே குறிப்பிட்ட அந்த இணைப்புகள் கி.மு. இரண்டாம் நூற்றாண்டில் எபிரேயப் பாடத்துடன் சேர்க்கப்பட்டிருக்க வேண்டும்.  
எஸ்தர் (கி) என்னும் நூலின் தமிழாக்கத்தில் சிறப்புப் பெயர்களும் வசன எண் வரிசையும் கிரேக்க பாடத்தையொட்டி அமைந்துள்ளன.  
எபிரேய பாடம் விளக்கும் நிகழ்ச்சிகளின் போக்கில் எவ்வகை மாற்றத்தையும் கிரேக்க இணைப்புகள் தோற்றுவிக்கவில்லை. எனினும், கடவுளைப் பற்றிய வெளிப்படையான குறிப்புகளை நூல் முழுவதும் புகுத்துவதன்மூலம், கடவுளின் பாதுகாப்பு எப்போதும் அவருடைய மக்களான இசுரயேலருக்கு உண்டு என்னும் உண்மையைக் கோடிட்டுக் காட்டுகின்றன.  
பாரசீகர்களிடமிருந்து யூதர் விடுதலை பெற்றதன் நினைவாகக் கொண்டாடப்பட்ட "பூரிம்" திருவிழாவின்போது இந்நூல் பொதுவில் படிக்கப்பட்டது.
# எஸ்தர் (நூல்)

## நூலிலிருந்து ஒரு பகுதி

**எஸ்தர் (கி) 4:17r-17z**  
இசுரயேலின் கடவுளாகிய ஆண்டவரை எஸ்தர் பின்வருமாறு மன்றாடினார்:
ஆண்டவரே, எங்களை நினைவுகூரும்;
எங்கள் துன்ப வேளையில் உம்மையே எங்களுக்கு வெளிப்படுத்தும்;
தெய்வங்களுக்கெல்லாம் மன்னரே,
அரசுகள் அனைத்துக்கும் ஆண்டவரே,
எனக்குத் துணிவைத் தாரும்.
சிங்கத்துக்குமுன் நாவன்மையுடன் பேசும் வரத்தை எனக்கு வழங்கும்;
எங்களுக்கு எதிராகப் போரிடுபவனை மன்னர் வெறுக்கச் செய்யும்;
இதனால் அவனும் அவனைச் சேர்ந்தவர்களும் அழியச் செய்யும்.
அனைத்தின் மேலும் அதிகாரம் செலுத்தும் கடவுளே,
நம்பிக்கை இழந்த எங்களது குரலுக்குச் செவிசாயும்.
தீயோரின் கைகளினின்று எங்களைக் காப்பாற்றும்;
அச்சத்தினின்று என்னை விடுவியும்."
# எஸ்தர் (நூல்)

## உட்பிரிவுகள்

| பொருளடக்கம் | நூல் அதிகாரங்கள் மற்றும் வசன வரிசை | 1995 திருவிவிலியப் பதிப்பில் பக்க வரிசை |  |
| --- | --- | --- | --- |
| 1. முகவுரை | 1:1a - 1r | 50 - 51 |  |
| 2. எஸ்தரின் உயர்வு | 1:1s - 2:18 | 51 - 53 |  |
| 3. யூதர்களுக்கு எதிரான சூழ்ச்சி | 2:19 - 5:14 | 53 - 60 |  |
| 4. யூதர்களின் வெற்றி | 6:1 - 9:32 | 60 - 66 |  |
| 5. முடிவுரை | 10:1-3l | 66 - 67 | } |
# ஆஷ் துரை

**இராபட்டு வில்லியம் எசுகோட்டு ஆசு** (*Robert William Escourt Ashe*) ICS (இந்திய நிருவாகப் பணி) (23 நவம்பர் 1872 – 17 சூன் 1911) பிரித்தானிய அரசின் கீழ் திருநெல்வேலி மாவட்டத்தின் தற்காலிக ஆட்சியாளராகவும் நீதிபதியாகவும் இருந்தவர். திருநெல்வேலிக்கும் தூத்துக்குடிக்கும் இடையேயுள்ள மணியாச்சி தொடருந்துச் சந்திப்பில் சுட்டுக் கொல்லப்பட்டார். சுட்டவர் திருவிதாங்கூர் சமத்தானத்தின் செங்கோட்டையைச் சேர்ந்த வாஞ்சிநாதன் என்கிற சங்கர அய்யர். ஆஷைக் கொன்றபின் தன்னைத்தானே சுட்டுக்கொண்டார். கொலை நடந்தபோது வாஞ்சியுடன் இருந்த சங்கர கிருட்டிண அய்யர் என்ற இளைஞர் தப்பித்து ஓடிவிட்டார். ஆனால் அவர் சீக்கிரமே பிடிபட்டு தண்டனையளிக்கப்பட்டார். இந்தியச் சுதந்திரப் போராட்ட இயக்கத்தின் போது தென்னிந்தியாவில் படுகொலை செய்யப்பட்ட பிரித்தானிய ஆட்சியாளர் ஆஷ் ஒருவர் மட்டும்தான். பிரித்தானிய அரசு 1913ல் தூத்துக்குடியில் அவருக்கு ஒரு நினைவுச் சின்னம் எழுப்பியது. இப்பொழுது அந்த நினைவுச் சின்னம் பாழடைந்த நிலையிலுள்ளது. தற்பொழுது அது மறு சீரமைக்கப்பட்டு புது பொழிவு பெற்று நினைவுச் சசின்னமாக திகழ்கிறது(2022)
# திருவாலவாயான படலம்

திருவிளையாடற் புராணத்தில் 49 வது படலமாக திருவாலவாயான படலம் உள்ளது. இப்படலத்தில் நான்மாடக் கூடலான மதுரையைத் திருவாலவாய் ஆக்கிய திருவிளையாடல் கூறப்பட்டுள்ளது. திருப்பூவணத்தில் **கோட்டை** என்ற பகுதியில் தான் திருக்கோயில் அமைந்துள்ளது, இங்கு தொன்மைக்காலங்களில் உயரமான மதில்களாலான கோட்டை இருந்திருக்கிறது, இதனைப் "பொன்மதில் சூழாலயஞ் சேர் பூவணத்தின் வளம் யாவர் புகலற்பாலார்" என்று கந்தசாமிப்புலவர் பாடியுள்ளார்.
# திருவாலவாயான படலம்

## திருவாலவாய் ஆக்கிய திருவிளையாடல்

அதுலகீர்த்திப் பாண்டியனுக்கு மகனான கீர்த்தி பூசண பாண்டியன் மதுரையை ஆட்சி செய்யும்போது ஏழுகடல்களும் தமக்குக் காவலாக விளங்கும் கரையைக் கடந்து பொங்கி எழுந்தது. இதனால் எல்லா உலகங்களும் நீரில் மூழ்கின, ஆயினும் மீனாட்சியம்மை திருக்கோயிலின் இந்திரவிமானம். பொற்றாமரைக்குளம் மற்றும் சோமசுந்தரக் கடவுளின் திருவிளையாடலில் தோன்றிய இடபமலை, பசுமலை, யானைமலை, நாகமலை, பன்றிமலை என்பன அழியாது விளங்கின.  
ஈசன் பிரளயம் வற்றிய பின்னர் மீண்டும் உலகங்களும் உயிர்களும் உண்டாகுமாறு செய்தார், அப்போது சந்திரனது குலத்தில் பாண்டியர்களைத் தோற்றுவித்தார். அப் பாண்டியவம்சத்தில் வங்கிய சேகர பாண்டியன் தோன்றினான், ஒருசமயம். வங்கிய சேகர பாண்டிய மன்னன் "மதுரை மக்களெல்லாம் வசிக்கத்தக்க தகுதியுடையதாக நகரினை உண்டாக்க வேண்டுமென விருப்பமுற்று. மதுரை நகரின் பழைய எல்லைகளை வரையறுத்துத் தரவேண்டும்" என இறைவனிடம் வேண்டி நின்றான்.  
2338:கறையணி கண்டனைத் தாழ்ந்து கைதொழு
:திறையவ நின்னருள் வலியி னிந்நிலப்
:பொறையது வாற்றுவேற்கு ஈண்டிப் போதொரு
:குறையதுண் டாயினது என்று கூறுவான்  
2339:இத்தனை மாக்களும் இருக்கத் தக்கதாப்
:பத்தனங் காணவிப் பதிக்க ணாதியே
:வைத்தறை செய்திடும் வரம்பு காண்கிலேன்
:அத்தமற் றதனையின் றாpயக் காட்டென்றான்  
2340:நுண்ணிய பொருளினு நுண்ணி தாயவர்
:விண்ணிழி விமானநின் றெழுந்து மீனவன்
:திண்ணிய வன்பினுக் கௌpய சித்தராய்ப்
:புண்ணிய அருட்கடல் ஆகிப் போதுவார்
# திருவாலவாயான படலம்

## திருவாலவாய் ஆக்கிய திருவிளையாடல்

### சித்தர் வடிவில் சிவபெருமான் அருள் செய்தல்

மன்னனது விருப்பத்தைப் பூர்த்தி செய்யும் பொருட்டு வானில் இருந்து ஒரு விமானத்தில் இறங்கிய சோமசுந்தரக்கடவுள் ஒரு சித்தமூர்த்தியாகி அற அருட்கடலாகித் தோன்றினார். பாம்பினால் அரைஞாணும் கோவணமும் அணிந்திருந்தார். பிளவுடைய நாக்கையுடைய பாம்பினையும் குழையும் குண்டலமும், காலில் சதங்கை கோர்த்த கயிறும் கை வளையும் உடையவராகத் திகழ்ந்தார். அவ்வாறு வந்த சித்தமூர்த்தியானவர் தனது கையில் கட்டியிருந்த நஞ்சுடைய பாம்பை ஏவி நீ, இம் மன்னனுக்கு மதுரையின் எல்லைகளைக் காட்டு எனக் கட்டளையிட்டார்.  
2341:பாம்பி னாற்கடி சூத்திரங் கோவணம் பசுந்தாட்
:பாம்பி னாற்புரி நூல்சன்ன வீரம்வெம் பகுவாய்ப்
:பாம்பி னாற்குழை குண்டலம் பாதகிண் கிணிநாண்
:பாம்பி னாற்கர கங்கணம் பாpந்தனர் வந்தார்  
2342:வந்த யோகர்மா மண்டப மருங்குநின் றங்கைப்
:பந்த வாலவா யரவினைப் பார்த்துநீ யிவனுக்
:கிந்த மாநக ரெல்லையை யளந்துகாட்டு என்றார்
:அந்த வாளரா வடிபணிந் தடிகளை வேண்டும்  
2343:பெரும விந்நகர் அடியனேன் பெயாpனால் விளங்கக்
:கருணை செய்தியென் றிரந்திடக் கருணையங் கடலும்
:அருண யந்துநேர்ந்து அனையதே யாகெனப் பணித்தான்
:உருகெ ழுஞ்சின வுரகமும் ஒல்லெனச் செல்லா
# திருவாலவாயான படலம்

## பாம்பு எல்லையைக் காட்டுதல்

கண்டவர்களுக்கு அச்சத்தினை உண்டாக்கும் படியான அப்பாம்பும் விரைந்து சென்றது, கிழக்குத் திசையில் திருப்பூவணம் சென்று வாலை நீட்டிப் பெரிய அம்மாநகர்க்கு வலமாக நிலத்தில் படிந்து உடலை வளைத்து. வாலைத் தன் வாயில் வைத்துப் பெரிய வளையமாக்கி அதன் உட்புறப் பகுதியே மதுரை நகரின் பழைய எல்லையென பாண்டிய மன்னனுக்குக் காட்டியது. சித்தமூர்த்தியானவர் தம்முடைய திருக்கோயிலில் எழுந்தருளினார். பாண்டிய மன்னன், பாம்பு வளைத்து எல்லையை வரையறுத்துக் காட்டியபடி மதில் சுவர் உண்டாக்க எண்ணினான்.  
2344:கீட்டி சைத்தலைச் சென்றுதன் கேழ்கிளர் வாலை
:நீட்டி மாநகர் வலம்பட நிலம்படிந் துடலைக்
:கோட்டி வாலைவாய் வைத்துவேற் கொற்றவற்கு எல்லை
:காட்டி மீண்டரன் கங்கண் மானது கரத்தில்
# திருவாலவாயான படலம்

## ஆலவாய் மதில்

கோட்டை வாயில் அமைத்தல் கிழக்கு எல்லைகாட்டிய இடத்தில் மன்னன் இவ் எல்லையின் வாயிலில் சக்கரவாள மலையை அடியோடு தோண்டி எடுத்து வைத்தது போன்று முகில் தவழும்படியான பெரிய மதிலை அமைத்தான். மதுரைக்குக் கிழக்கில் சோலைகள் சூழ்ந்த திருப்பூவண நகரானது எல்லையாக இருக்கும்படி அம்மதில்களை அமைத்தான். அந்த உயரமான நீண்ட மதிலை ஆலவாய் மதில் என்று கூறுவர். நான்கு பெரிய வாயில்களுக்கும், தெற்கில் திருப்பரங்குன்றமும், வடக்கில் ஆனைமலையும், மேற்கில் திருவேடகமும், கிழக்கில் சோலைகள் சூழ்ந்த பூவண நகரம் எல்லைகளாக இருக்கும்படி அம்மதில்களை அமைத்தான். ஆலத்தை தனது வாயிற் கொண்ட அந்தப் பாம்பு, சித்தர் வடிவில் தோன்றிய இறைவனின் பாதங்களை வணங்கி இனி இந்த நகரமானது தன்னுடைய பெயரால் **"ஆலவாய்"** என்று விளங்கவேண்டுமென விண்ணப்பஞ் செய்தது. சித்தராய்த் தோன்றிய இறைவனும் "அவ்வாறே ஆகுக" என்று வரமருளினார். இதனால் மதுரை மாநகரம் **"திருவாலவாய்"** என்ற பெயரால் விளங்குவதாயிற்று. பின்னர் அப்பாம்பானது இறைவனுடைய திருக்கரத்தில் கங்கணம் ஆனது, இவ்வாறு திருப்பூவணத்தில் மதுரைமாநகரக் கிழக்கு வாயிலாகக் கோட்டை அமைக்கப்பட்டது. அன்று கோட்டை இருந்த இடமே இன்று பெயரளவில் கோட்டை என்று அழைக்கப்படுகின்ற பகுதியாகும். இதனால் திருப்பூவணம் என்பது மதுரை நகர் புனர்நிர்மாணிக்கப்படுவதற்கு முன்பே சிறப்புடன் விளங்கி வந்துள்ளமை தெளிவாகிறது. இதனால் திருப்பூவணத்தின் பழைமை நன்கு விளங்கப்பெறுகிறது.  
2345:சித்தர் தஞ்சின கரத்தெழுந் தருளினார் செழியன்
:பைத்த வாலவாய் கோலிய படிசுவர் எடுத்துச்
:சுத்த நேமிமால் வரையினைத் தொட்டகழ்ந் தெடுத்து
:வைத்த தாமென வகுத்தனன் மஞ்சுசூ ழிஞ்சி  
2346:தென்றி சைப்பரங் குன்றமும் வடதிசை இடபக்
:குன்ற முங்குடக்கு ஏடக நகரமுங் குணபாற்
:பொன்ற லங்கிழித் தெழுபொழிற் பூவண நகரும்
:என்ற நாற்பெரு வாயில்கட்கு எல்லையா வகுத்தான்  
2347:அனைய நீண்மதில் ஆலவாய் மதிலென அறைவர்
:நனைய வார்பொழில் நகரமு மாலவாய் நாமம்
:புனைய லாயதெப் போதுமப் பொன்னகர் தன்னைக்
:கனைய வார்கழற் காலினான் பண்டுபோற் கண்டான்  
2348:கொடிகள் நீண்மதின் மண்டபங் கோபுரம் வீதி
:கடிகொள் பூம்பொழில் இன்னவும் புதியவாக் கண்டு
:நெடிய கோளகை கிரிடம்வா ணிழன்மணி யாற்செய்
:தடிகள் சாத்திய கலன்களும் வேறுவே றமைத்தான்  
2349:பல்வ கைப்பெருங் குடிகளின் பரப்பெலா நிரப்பிச்
:செல்வ வானவர் புரந்தரன் புரத்தினுஞ் சிறப்ப
:மல்லல் மாநகர் பெருவளந் துளும்பிட வளர்த்தான்
:தொல்லை நாட்குல சேகரன் போல்வரு தோன்றல்
# இலங்கை சிவில் விமானப் போக்குவரத்து அதிகாரசபை

**இலங்கை** **சிவில்** **விமானப்** **போக்குவரத்து திணைக்களம்** (*Civil Aviation Authority of Sri Lanka*), 2002ம் ஆண்டின் 34ம் இலக்க இலங்கை சிவில் விமானப் போக்குவரத்து அதிகார சபை சட்டத்தின் கீழ் 2002ம் ஆண்டு டிசம்பர் மாதம் 27ம் திகதியன்று இலங்கை சிவில் விமானப் போக்குவரத்து அதிகாரசபையாக மாற்றியமைக்கப்பட்டது.  
இதன் முதன்மையான பணியாக சர்வதேச சிவில் விமான போக்குவரத்து நிறுவனத்தால் (ICAO) பின்பற்றப்படுகின்ற, சர்வதேச நியமங்கள் மற்றும் பரிந்துரைக்கப்பட்ட நடைமுறைகள் என்பவற்றுக்கமைவாக சிவில் விமானப் போக்குவரத்துப் பாதுகாப்பினை மேம்படுத்தத்தக்க முறையில் நடவடிக்கைகளை மேற்கொண்டு, இலங்கையின் தேசிய பொருளாதார வளர்ச்சி, பிரஜைகளது உயர் வாழ்க்கைத்தரம் ஆகியவற்றுக்கான பிரதானதொரு பங்களிப்பாளராகவும் **இலங்கை சிவில் விமானப் போக்குவரத்து அதிகார சபை** விளங்குகின்றது.
# முகவரிப் பாட்டை

கணினி வடிவமைப்பில் **முகவரிப் பாட்டை** (Address bus) என்பது நினைவக முகவரிகளைத் தாங்கிச் (சுமந்து/ஏந்தி/எடுத்து/கொண்டு) செல்லும் ஒரு துணை அமைப்பாகும். இது பல இணைப்புகளைக் கொண்டதாக இருக்கும். நுண்செயலியோ நேரடி அணுகல் நினைவகமோ ஒரு நினைவக முகவரியில் ஏதேனும் ஒரு தகவலைப் படிக்கவோ எழுதவோ வேண்டுமென்றால் அதற்கு அத்தகவல் எழுதப்பட்டுள்ள நினைவக முகவரி தேவையாகும். அந்நினைவக முகவரியை ஏந்திச் செல்பவையே முகவரிப் பாட்டைகளாகும். மேலும் அந்நினைவகத்திலுள்ள தரவுகள் தரவுப் பாட்டை மூலம் எடுத்துச் செல்லப்படும். முகவரிப் பாட்டையின் அகலமே ஒரு கணினியால் அதிகபட்சமாக எவ்வளவு முகவரிகளைக் குறிப்பிட முடியும் என்பதை நிர்ணயிக்கிறது. எடுத்துக்காட்டாக 32 பிட் (இருமத்துணுக்கு) முகவரிப் பாட்டை கொண்ட ஒரு கணினியானது 2<sup>32</sup> நினைவக இருப்பிடங்களைச் சுட்டும். அதாவது 4,294,967,296 நினைவக இருப்பிடங்களை அக்கணினியால் சுட்ட முடியும். இதில் ஒவ்வொரு நினைவக இருப்பிடமும் ஒரு பைட் அளவினை ஏற்குமாயின் அக்கணினியால் 4 கிகா பைட் அளவு நினைவக இருப்பிடத்தைச் சுட்ட முடியும்.
# முகவரிப் பாட்டை

## நிறுவல்

முன்பு செயலிகள் ஒவ்வொரு இருமத்துணுக்கிற்கும் (பிட்) தனித்தனி வடங்கள் (Wires) இருந்தன. அதாவது ஒரு 16 இருமத்துணுக்கு (பிட்) முகவரிப் பாட்டை கொண்ட கணினியானது 16 புற வடங்களைக் கொண்டிருந்தது. ஆனால் இவ்வெண்ணிக்கை நாளாக நாளாக அதிகரித்துச் சென்றது. எனவே பயன்படுத்தப்பட்ட வடங்களின் எண்ணிக்கையும் அதிகரித்தது. இது சில்லில் உள்ள ஊசிகளின் எண்ணிக்கையை அதிகரித்தது. இது விரும்பத்தகாத ஒன்றாகும். மாஸ்டெக் 4096 DRAM -இல் தொடங்கி **பன்மையாக்கிய முகவரியாக்கம்** (Multiplexed Addressing) பொதுவான ஒன்றாக மாறியது. பன்மையாக்கிய முகவரியாக்கத்தில், முகவரியானது இரு சம பாகங்களாக அனுப்பப்படும். இது முகவரிப் பாட்டைகளின் எண்ணிக்கையைப் பாதியாக்கியது. எடுத்துக்காட்டாக 32 இருமத்துணுக்கு (பிட்) முகவரிப் பாட்டையானது 16 வடங்களைக் கொண்டு அமைக்கப்படலாம். இதில் முகவரியின் இரண்டாம் பகுதியைத் தொடர்ந்து உடனடியாக அதன் முதற்பகுதி அனுப்பப்படும்.
# முகவரிப் பாட்டை

## இதையும் பார்க்கவும்

1. 1. தரவுப் பாட்டை  
de:Bus (Datenverarbeitung)#Adressbus
# வடுகப்பட்டி (நாமக்கல்)

**வடுகப்பட்டி** என்பது நாமக்கல் மாவட்டம் நாமக்கல் வட்டம் எருமப்பட்டி ஒன்றியத்திற்கு உட்பட்ட சிற்றூராகும்.  
நாமக்கல்லில் இருந்து திருச்சி செல்லும் சாலையில் வலையப்பட்டி உள்ளது. அங்கிருந்து இரண்டு கல் தொலைவில் வடுகப்பட்டி அமைந்திருக்கிறது. பொதுவாக நாயக்கர் சாதியினரை வடுகர் எனவும் அழைக்கும் வழக்கு தமிழில் உள்ளது. இவ்வூரில் கவரா நாயக்கர் என்னும் சாதியினர் மிகுதியாக வசிக்கின்றனர். ஆகவே அந்த அடிப்படையில் வடுகர் என்னும் சிறப்புக் கூறையும் பட்டி என்னும் பொதுக்கூறையும் கொண்டு இவ்வூர்ப் பெயர் உருவாகியுள்ளது. கவரா நாயக்கர், உடையார், முத்துராஜா, அருந்ததியர், குறும்பக் கவுண்டர் ஆகிய சாதியினர் மிகுதியாக வசிக்கின்றனர். இங்கு முதன்மைத் தொழில் உழவு. இவ்வூரில் அரசு நடுநிலைப் பள்ளி ஒன்று உள்ளது. மாரியம்மன், கருப்பண்ணன் ஆகிய தெய்வங்களின் கோயில்கள் இங்குச் சிறப்புப் பெற்றவை. இவ்வூரில் முருகன் கரடு என்னும் குன்று உள்ளது. அதில் முருகன் கோயில் அமைந்துள்ளது. அங்கு திருமணங்கள் நடைபெறுகின்றன.
# வெளிப்புற வெப்பக்காப்பு முடிப்பு முறைமை

**வெளிப்புற வெப்பக்காப்பு முடிப்பு முறைமை** (Exterior Insulation and Finishing System) என்பது, கட்டிடங்களின் வெளிப்புறத்தை முடிப்புச் செய்யும் ஒரு முறைமை ஆகும். இது வெப்பக்காப்பு, நீர்த்தடுப்பு, முடிப்பு ஆகியவற்றை ஒருங்கே வழங்கக்கூடிய ஒரு கூட்டுப் பொருள் தொகுதி ஆகும். கட்டிடங்களின் வெளிப்புறங்களை வெப்பக்காப்புச் செய்யும் முன்னைய முறைகளில் வெப்பக்காப்புப் பொருள்கள் இரட்டைச் சுவர்களுக்கு இடையில் பொருத்தப்பட்டன. அல்லது வெப்பக்காப்புப் பொருள்களைப் பொருத்திய பின் அதன்மேல் உலோகத் தகடுகள், கற்பலகைகள், கண்ணாடியிழை வலிதாக்கிய காங்கிறீட்டுப் படல்கள் போன்ற கடினமான பொருட்களால் போர்த்தப்பட்டன. ஆனால், 'வெளிப்புற வெப்பக்காப்பு முடிப்பு முறைமையில், வெப்பக்காப்புக்காக நுரைப்பலகைகளைப் பொருத்திய பின்னர் அதன் மீது நேரடியாகவே தடிப்புக் குறைந்த முடிப்புப் பூச்சுப் பூசப்படுகின்றது. வட அமெரிக்காவிலும், ஐரோப்பிய நாடுகளிலும் இம்முறைமை பெருமளவில் பயன்பட்டு வந்தாலும், பிற நாடுகளில் இன்னும் பரவலான பயன்பாட்டில் இல்லை.
# வெளிப்புற வெப்பக்காப்பு முடிப்பு முறைமை

## வரலாறு

இந்த முறைமை செருமனியில் முதன் முதலாக அறிமுகமானது. இரண்டாம் உலகப் போரின் போது செருமனியில் ஏராளமான கட்டிடங்கள் சேதமடைந்தன. அவற்றின் முகப்புக்களைத் திருத்தியமைப்பதில் உதவக்கூடிய ஒரு கட்டிடப்பொருளாக இது உருவானது. 1960 களின் பிற்பகுதியில் இது வட அமெரிக்காவில் அறிமுகமாகிப் பயன்பட்டது. டிரைவிட் என்னும் நிறுவனம் அமெரிக்காவில் முதன் முதலாக இதை உற்பத்தி செய்து விற்றது. மலிவானது என விளம்பரப்படுத்தியதால் இது பலராலும் விரும்பப்பட்டது. தற்போது அமெரிக்காவில் உள்ள மொத்த வணிகக் கட்டிடங்களில் ஏறத்தாழப் 10% மான கட்டிடங்கள் இம் முறைமையைப் பயன்படுத்துவதாகச் சொல்லப்படுகிறது.
# வெளிப்புற வெப்பக்காப்பு முடிப்பு முறைமை

## பயன்பாடு

இம்முறையை வெப்பக்காப்புச் செய்ய வேண்டிய பலவிதமான கட்டிடங்களிலும் பயன்படுத்துகின்றனர். வெப்பக்காப்புப் பொருட்கள் எவ்வளவு செயற்றிறன் கொண்டவையாக இருந்தாலும் மொத்தமாகச் சுவர்த் தொகுதியைப் பார்க்கும்போது ஆங்காங்கே வெப்ப வழிகள் (அல்லது வெப்பப் பாலங்கள்) இருக்குமானால் சுவரின் வெப்பக்காப்புத் திறன் வெகுவாகக் குறைந்துவிடும். மாற்று முறைகள் பலவற்றில் வெப்பப் பாலங்கள் இல்லாமல் காப்புப் பொருட்களைப் பொருத்துவது கடினமானது. வெளிப்புற வெப்பக்காப்பு முடிப்பு முறைமை கட்டிடங்களுக்கு வெளியில் பொருத்தப்படுவதால் வெப்பப் பாலங்களை இலகுவாகத் தவிர்க்கக்கூடியதாக உள்ளது. முறையாகப் பொருத்தினால் பல்வேறு மாற்றுச் சுவர்க் கட்டிட முறைகளைக் காட்டிலும் இம்முறை கூடிய செயற்றிறன் கொண்டது எனவும், 20 - 30% வரை ஆற்றல் செலவை இவை குறைக்கும் எனவும் ஆய்வுகள் காட்டுகின்றன. இம்முறைமையில் முக்கியமான பகுதி வெப்பக்காப்புப் பொருளான விரிவடைந்த பாலிஎசுட்டைரீன் பலகைகள் ஆகும். இவற்றைச் சுலபமாகப் பல்வேறு வடிவங்களில் வார்க்கவும், வெட்டவும் பொருத்தவும் முடியும் என்பதால் இம்முடிப்பைப் பல்வேறு வடிவங்களைக் கொண்ட கட்டிடக்கூறுகள் மீது பொருத்துவது இலகு. அத்துடன் பல்வேறு அலங்கார வடிவங்களையும் இலகுவாக உருவாக்கலாம். இது மிகவும் நிறை குறைந்தது அதனால் கட்டிட அமைப்பில் கூடுதலான சுமையை ஏற்றாது. மாற்றுச் சுவர்க் கட்டுமானங்களுடன் ஒப்பிடும்போது தடிப்புக் குறைந்ததாகையால் இடச் சேமிப்பும் இதன் பயன்களில் ஒன்றாகும்.
# வெளிப்புற வெப்பக்காப்பு முடிப்பு முறைமை

## பிரச்சினைகள்

இதனைப் பயன்படுத்துவதில் பல நன்மைகள் இருப்பதாகச் சுட்டிக்காட்டப்பட்ட போதிலும், இதில் பல பாதகமான அம்சங்களும் உள்ளன. முக்கியமாகப் பல பிரச்சினைகள் பொருத்துவதில் ஏற்படுவன என்று கூறப்படுகின்றது. வெப்பக்காப்புப் பலகைக்கும், அதைத் தாங்கியுள்ள பின்புலப் பொருளுக்கும் இடையில் ஈரத்தன்மை புகுவது இதனால் ஏற்படக்கூடிய முக்கிய பிரச்சினைகளுள் ஒன்று. பயிற்சி பெற்ற தொழிலாளர்களே இம் முறைமையைப் பொருத்துவதில் ஈடுபடவேண்டும் எனவும், கட்டிடங்களைக் கட்டுபவர்கள் பயிற்சி பெறாத தொழிலாளர்களைக் கொண்டு இதனைப் பொருத்துவதால் இம்முறைமை ஒழுங்காகச் செயல்படத் தவறிவிடுகிறது என்பது இம்முறைமையை உற்பத்தி செய்பவர்களின் கருத்து. அதே வேளை உற்பத்தி செய்யும்போது இவ்வாறான நடைமுறைச் சிக்கல்களை உற்பத்தியாளர்கள் கருத்தில் கொண்டிருக்க வேண்டும் என்ற கருத்தும் உண்டு.
# நிகழ் (இதழ்)

**நிகழ்** கோவையில் இருந்து வெளிவந்துகொண்டிருந்த சிற்றிதழ். மார்க்ஸிய ஆராய்ச்சிகளுக்கும் நவீன இலக்கியத்துக்கும் பெரும் பங்களிப்பாற்றியது. ஆரம்பத்தில் கவிஞர் நா. சுகுமாரனால் தொடங்கப்பட்டு நிறுத்தப்பட்டது. பின்னர் மார்க்ஸிய ஆராய்ச்சியாளரும் இலக்கியவிமர்சகருமான கோவை ஞானி மீண்டும் தொடங்கி நடத்தினார். இதில் தமிழின் முக்கியமான சிறுகதைகளும் இலக்கிய ஆராய்ச்சிக்கட்டுரைகளும் வெளிவந்தன
# சாலமோனின் ஞானம் (நூல்)

**சாலமோனின் ஞானம்** (*Book of Wisdom*) என்னும் நூல் பழைய ஏற்பாட்டுப் பகுதியாகிய இணைத் திருமுறைத் தொகுப்பைச் சேர்ந்த ஏழு நூல்களுள் ஒன்றாகும். இந்நூல்கள் கத்தோலிக்க திருச்சபையாலும் மரபுவழாத் திருச்சபையாலும் பிற விவிலிய நூல்களைப் போன்று இறைஏவுதலால் எழுதப்பட்டவையாக ஏற்கப்பட்டுள்ளன.
# சாலமோனின் ஞானம் (நூல்)

## பெயர்

**சாலமோனின் ஞானம்** என்னும் இந்நூல் கிரேக்க மூல மொழியில் sofía solomóntos (Σοφία Σολομώντος) எனவும் இலத்தீனில் Sapientia என்றும் பெயர் பெற்றுள்ளது. இந்நூல் இணைத் திருமுறை விவிலிய நூல் ஆகும். விவிலியத்தின் பகுதியாக இந்நூல் கி.பி. 397இல் கார்த்தேசு (Carthage) நகரில் நடந்த சங்கத்திலும், பின்னர் திரெந்து சங்கத்திலும் (கி.பி. 1546) அதிகாரப்பூர்வமாக ஏற்கப்பட்டது. இந்நூலின் மூல பாடம் (செப்துவசிந்தா) என்னும் கிரேக்க விவிலியத்தில் உள்ளது.
# சாலமோனின் ஞானம் (நூல்)

## உள்ளடக்கம்

**சாலமோனின் ஞானம்** என்னும் இந்நூல் சாலமோனைப் பற்றிய சில மறைமுகக் குறிப்புகளைக் கொண்டிருந்தாலும் (காண்க: 8:9-15; 9:7,8,12), காலத்தாலும் கருத்தாலும் பிந்தியது என்பது உறுதி. பாலசுத்தீனத்துக்கு வெளியே, எகிப்து நாட்டு அலெக்சாந்திரியாவில் வாழ்ந்துவந்த ஒரு யூதரால் கி.மு. முதல் நூற்றாண்டின் நடுவில் இது கிரேக்க மொழியில் எழுதப்பட்டிருக்க வேண்டும். இதுவே பழைய ஏற்பாட்டு நூல்களுள் இறுதியாக எழுத்து வடிவம் பெற்றிருக்க வேண்டும் என அறிஞர்கள் கருதுகிறார்கள்.  
பாலசுத்தீனத்துக்கு வெளியே வாழ்ந்துவந்த யூதர்களுள் சிலர், கிரேக்க மொழி, மெய்யியல், பண்பாடு, வழிபாட்டு முறை, வாழ்க்கை முறை முதலியவற்றின் மீது அளவற்ற நாட்டம் கொண்டதோடு, யூத மறையைவிடக் கிரேக்கர்களின் மறைவான சமயச் சடங்குகள் உயர்ந்தவை என்னும் தவறான எண்ணத்தால் தூண்டப்பெற்று யூத மறையைக் கைவிட்டனர்.  
இவர்கள் யூத மறைக்கு மனம் மாறி வர அழைப்பு விடுப்பதே இந்நூலாசிரியரின் முதன்மை நோக்கம். அதே நேரத்தில், யூதக் கோட்பாடுகளில் பிடிப்போடு இருந்தவர்களை ஊக்கப்படுத்தி உறுதிப்படுத்துகிறார் ஆசிரியர்; கிரேக்கருடைய சிலைவழிபாடு மடமை என்று அடையாளம் காட்டுவதோடு, ஆண்டவர்மீது அச்சம் கொள்வதே - அவரது திருச்சட்டத்தின்படி ஒழுகுவதே - உண்மையான, உயரிய ஞானம் என்று கோடிட்டுக் காட்டி, யூத மறையைத் தழுவுமாறு வேற்றினத்தாரைத் தூண்டுகிறார்.  
கிரேக்கருக்கும் கிரேக்கச் சூழலில் வாழ்ந்துவந்த யூதருக்கும் யூதநெறிக் கோட்பாடுகளை விளக்க எழுந்த இந்நூலில் கிரேக்க மெய்யியல், நடை, சொல்லாட்சி முதலியன மிகுதியாகக் காணப்படுகின்றன.  
முழு நூலும் இனிய கவிதை நடையில் அமைந்துள்ளது. நூலின் இறுதிப் பகுதி (அதிகாரங்கள் 10-19), யூதப் போதகர்கள் கையாண்டுவந்த விவிலிய விளக்க் முறையான "மித்ராஷ்" என்னும் இலக்கிய வகைக்குச் சிறந்த எடுத்துக்காட்டு.
# சாலமோனின் ஞானம் (நூல்)

## கிறித்தவப் பார்வையில் சாலமோனின் ஞானம் நூல்

ஞானம் ஆளாக, குறிப்பாக, ஒரு பெண்மணியாக, இந்நூலில் உருவகிக்கப்படுகிறது. எபிரேய மொழியிலும் கிரேக்க மொழியிலும் "ஞானம்" என்பதற்கு இணையான சொல் பெண்பால் சார்ந்ததே. ஞானத்துக்கு இணையான எபிரேயச் சொல் Ḥokmot (חכמות); கிரேக்கச் சொல் Sophia (Σοφíα); இலத்தீனில் Sapientia. இவை அனைத்தும் பெண்பாற் சொற்களாகும்.  
இவ்வாறு ஆள்நிலை கொண்ட ஞானம் கடவுளுக்குரிய பண்புகளையும் கொண்டுள்ளது.  
"ஞானம் - ஆற்றல் கொண்டது.  
அவ்வாற்றல் அறிவுடையது;  
மனித நேயம் கொண்டது...  
ஞானம் கடவுளின் ஆற்றலிலிருந்து புறப்படும் ஆவி;  
எல்லாம் வல்லவரின் மாட்சியிலிருந்து  
எழும் தூய வெளிப்பாடு (சாலமோனின் ஞானம் 7:22-35).  
மேலும் ஞானம் "கடவுளுடைய செயல்களைத் தேர்வுசெய்கிறது" (8:4). "ஞானம் - என்றுமுள ஒளியின் சுடர்" (7:26). இப்பண்புகள் எல்லாம் கடவுளுக்கு உரியவை என்னும் விதத்தில் அவற்றைக் கிறித்தவம் இயேசு கிறிஸ்துவுக்கு ஏற்றி உரைக்கிறது. எபிரேயருக்கு எழுதிய திருமுகம் இதைத் தெளிவாகக் கூறுகிறது: "கடவுளுடைய மாட்சிமையின் சுடரொளியாகவும், அவருடைய இயல்பின் அச்சுப் பதிவாகவும் விளங்கும் இறைமகன் தம் வல்லமைமிக்க சொல்லால் எல்லாவற்றையும் தாங்கி நடத்துகிறார்" (எபி 1:3).  
ஒரே கடவுள் மூன்று ஆள்களாய் உள்ளார் என்னும் கொள்கை கிறித்தவத்துக்கு அடிப்படையானது. அதுவும் உருவகமாக *சாலமோனின் ஞானம்* நூலில் உள்ளது:  
நீர் ஞானத்தை அருளாமலும்,  
உயர் வானிலிருந்து உம் தூய ஆவியை  
அனுப்பாமலும் இருந்தால்  
உம் திட்டத்தை யாரால் அறிந்துகொள்ள இயலும்?"  
ஞானம் என்பது கடவுளின் வார்த்தையாகிய இயேசு கிறிஸ்துவுக்கும், தூய ஆவி கடவுளின் வல்லமையாக நமக்கு வழங்கப்படும் கொடையாகிய ஆவியாருக்கும் உருவகம் என்பது கிறித்தவப் பார்வை.  
இயேசு கிறிஸ்து மனிதரின் பாவங்களுக்காகத் துன்புற்று இறந்ததை முன்னறிவிக்கும் வகையிலும் இந்நூலில் பல குறிப்புகள் உள்ளன. இறைப்பற்றில்லாதவர்கள் நேர்மையாக வாழ்வோரைச் சாவுக்குத் தீர்ப்பிட எண்ணுகிறார்கள் (2:20). "நீதிமான்கள் கடவுளின் மக்கள் என்றால், அவர் அவர்களுக்கு உதவி செய்வார்" என்று கூறி இறைப்பற்றில்லாதவர்கள் ஏளனம் செய்கிறார்கள் (2:18). இக்கூற்றுகள் இயேசுவுக்குப் பொருத்தி உரைக்கப்படுகின்றன.
# சாலமோனின் ஞானம் (நூல்)

## நூலிலிருந்து ஒரு பகுதி

**சாலமோனின் ஞானம் 5:8-13)**  
"இறுமாப்பால் நமக்குக் கிடைத்த பயன் என்ன?  
செல்வச் செருக்கால் நமக்கு விளைந்த நன்மை என்ன?  
இவை அனைத்தும் நிழல்போலக் கடந்துபோயின;  
புரளி போல விரைந்து சென்றன.  
அலைமோதும் நீர்ப்பரப்பைக் கிழித்துக்கொண்டு கப்பல் செல்கிறது.  
அது சென்ற தடத்தை யாரும் காண முடியாது;  
அதன் அடித்தட்டின் சுவடுகள் அலைகளில் புலப்படுவதில்லை...  
இவற்றைப் போன்றதே நம் நிலையும்!  
நாம் பிறந்தோம்; உடனே இறந்துபட்டோம்."
# சாலமோனின் ஞானம் (நூல்)

## உட்பிரிவுகள்

| பொருளடக்கம் | நூல் அதிகாரங்கள் மற்றும் வசன வரிசை | 1995 திருவிவிலியப் பதிப்பில் பக்க வரிசை |  |
| --- | --- | --- | --- |
| 1. ஞானமும் மனிதரின் முடிவும் | 1:1 - 5:23 | 69 - 75 |  |
| 2. ஞானத்தின் தோற்றம், இயல்பு, அதை அடையும் வழி | 6:1 - 9:18 | 75 - 82 |  |
| 3. மீட்பு வரலாற்றில் ஞானம் | 10:1 - 19:22 | 82 - 101 | } |
# கோவை ஞானி

**கோவை ஞானி** (சூலை 1, 1935 - சூலை 22, 2020) மார்க்சிய அறிஞரும், எழுத்தாளரும், தமிழிலக்கியத் திறனாய்வாளரும், தமிழாசிரியரும் ஆவார். ‘மார்க்சிய அழகியல்’, ‘கடவுள் இன்னும் ஏன் சாகவில்லை?' உள்ளிட்ட பல நூல்களை எழுதியுள்ளார். ‘நிகழ்’, ‘தமிழ்நேயம்’ உள்ளிட்ட சிற்றிதழ்களையும் நடத்தி வந்தார்.
# கோவை ஞானி

## வாழ்க்கைக் குறிப்பு

கோவை ஞானியின் இயற்பெயர் கி. பழனிச்சாமி ஆகும். இவர் கோயம்புத்தூர் மாவட்டம், சோமனூரில் கிருஷ்ணசாமி, மாரியம்மாள் ஆகியோருக்கு எட்டுப் பிள்ளைகளில் ஒருவராகப் பிறந்தார். கோவையிலும், பின்னர் அண்ணாமலைப் பல்கலைக்கழகத்திலும் தமிழிலக்கியம் கற்றார். தமிழாசிரியராக கோவையில் 30 ஆண்டு காலம் பணியாற்றினார். நீரிழிவு நோய் காரணமாக தனது கண்பார்வை இழந்தால் பணியில் இருந்து ஓய்வு பெற்றார். இவரது துணைவியார் மு. இந்திராணி, உடற்கல்வி ஆசிரியராகப் பணியாற்றியவர். இவர் 2012 இல் புற்றுநோயால் காலமானார். இவர்களுக்கு பாரிவள்ளல், மாதவன் என இரு மகன்கள் உள்ளனர்.
# கோவை ஞானி

## எழுத்துலகில்

இவர் இலக்கிய ஆராய்ச்சிக் கட்டுரைகளையும் மார்க்சியக் கோட்பாட்டாய்வுகளையும் செய்து வந்தார். மார்க்சிய ஆய்வாளரான எஸ். என். நாகராஜனின் வழி வந்தவர். பண்பாட்டை வெறுமே பொருளியல் அடிப்படையில் ஆராயும் செவ்வியல் மார்க்சியத்துக்கு எதிரானவர். அண்டோனியோ கிராம்ஷி , அல்தூஸர் போன்ற நவமார்க்சியர்களை தமிழுக்கு அறிமுகம் செய்தவர். இளம் மார்க்ஸ் முன்வைத்த அன்னியமாதல் கோட்பாட்டின் அடிப்படையில் மார்க்சியத்தை விளக்க முயன்றவர். மார்க்சியப் பார்வையில் 25-க்கும் மேற்பட்ட தமிழ் இலக்கிய நூல்களை இவர் எழுதினார். மார்க்சியம் குறித்தும் சமயம்/மெய்யியல் குறித்தும் பல நூல்களை வெளியிட்டார். 28 திறனாய்வு நூல்கள், 11 தொகுப்பு நூல்கள், 5 கட்டுரைத் தொகுதிகள், 3 கவிதை நூல்கள் ஆகியவற்றை எழுதியுள்ளதோடு தொகுப்பாசிரியராகவும் பல நூல்களை வெளியிட்டிருக்கிறார். மார்க்சிய இதழாகிய (புதிய தலைமுறையோடும் (1968-70) வானம்பாடி இயக்கத்தோடும் தொடர்பு கொண்டிருந்தார். பின்னர் பரிமாணம் (1979-83), நிகழ் (1988-96), தமிழ்நேயம் (1998-2012) ஆகிய சிற்றிதழ்களை நண்பர்கள் ஒத்துழைப்போடு இவர் வெளியிட்டார்.
# ஏற்றம்

*இது விசையியலுடன் தொடர்புபட்ட கட்டுரை. மின்னேற்றம் பற்றிய கட்டுரை மின்மம் ஆகும்.*  
2007-ஆம் ஆண்டு பாரிஸ் விமானத்திறன் விளக்க நிகழ்ச்சியில் புறப்படுகிறது.]]
ஒரு பொருளைக் கடந்து செல்லும் பாய்மம் அப்பொருளின் புறப்பரப்பில் விசையை செயல்படுத்துகிறது. **ஏற்றம்** (*Lift*) என்பது அவ்விசையில், பாய்மம் பாயும் திசைக்கு செங்குத்தாக இருக்கும் பாகத்தை மட்டும் குறிப்பதாகும். இது இழுவை விசையிலிருந்து வேறுபட்டது. இழுவை விசையானது பாய்மம் பாயும் திசையிலேயே செயல்படும் புறப்பரப்பு விசையின் பாகமாகும்.
# ஏற்றம்

## மேலோட்டம்

பாய்மம் காற்றெனில், செயல்படும் விசை காற்றியக்க விசையாகும். காற்றிதழ் என்பது இழுவையை விட மிக அதிக ஏற்றம் தரும் வகையில் சீரமைக்கப்பட்டது. காற்றியக்க ஏற்றம் பெரும்பாலும் விமானத்தோடு பொருத்தப்பட்ட இறக்கையின் ஏற்றத்தையே குறிக்கிறது. ஏற்றத்தின் பொதுவான அர்த்தம், அது புவியீர்ப்புக்கு எதிர்த்திசையில் செயல்படும் என்பதாகும். எனினும் ஏற்றம் வேறு திசைகளிலும் செயல்படும். விமானம் சீராக நேர்க்கோட்டில் செல்லும்போது பெரும்பாலான ஏற்றம் புவியீர்ப்பை எதிர்க்கிறது. ஆயினும், விமானம் தரை இறங்கும்போதும் வளைந்து செல்லும் போதும் புறப்படும் போதும் ஏற்றம் சற்று சாய்வான திசையில் செயல்படுகிறது. சில நேரங்களில் சாகச விமானங்கள் சாகசங்கள் செய்யும்போதும் பார்முலா-1 பந்தய கார்களிலும் கீழ்நோக்கி செயல்படுகிறது. பாய்மரப் படகுகளில் படுக்கைவாட்டில் ஏற்றம் செயல்படுகிறது.